KLASA: 034-06/24-01/41

URBROJ: 711-02-01/02-2024-2

Zagreb, 18. rujna 2024.

 **MANUELA IVANIĆ pročelnica Općine Lopar**

**Predmet: očitovanje na zahtjev Manuele Ivanić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 06. rujna 2024. g. pod KLASA: 034-06/24-01/41 zaprimilo je zahtjev za očitovanjem koji je podnijela Manuela Ivanić, pročelnica Općine Lopar.

U podnesenom zahtjevu podnositeljica postavlja upit o tome kako postupiti s obzirom na činjenicu da je u proračunu Općine Lopar predviđen iznos od 500,00 eura za promidžbu/izdavanje knjiga u 2024.g., a Općina bi sklopila ugovor o osiguranju sredstava za promociju knjige poezije s bratićem načelnika.

Zahtjev u ovom predmetu odnosi se na tumačenje odredbi Zakona o sprječavanju sukoba interesa („Narodne novine“, broj 143/21. i 36/24., dalje u tekstu ZSSI), stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 60. sjednici održanoj 18. rujna 2024.g., podnositeljici daje očitovanje, kako slijedi.

Povjerenstvo ističe kako je čl. 9. ZSSI-a propisano da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Nadalje, navedenim člankom propisano je i da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba

te poslodavaca kod kojih je bio u radnom odnosu u posljednje dvije godine prije stupanja na dužnost.

 Čl. 5. podstavkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je čl. 5. podstavkom 6. ZSSI-a propisano da su povezane osobe s obveznikom članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Povjerenstvo ističe kako je obveznik uvijek ponajprije pozvan zaštiti javni interes te poduzeti sve što je potrebno da u obnašanju dužnosti odijeli privatni interes od javnog.

Povjerenstvo ističe kako ZSSI-om nije propisano da se bratić obveznika smatra njegovim članom obitelji, međutim, zbog činjenice bliske razine srodstva nije moguće isključiti povezanost između obveznika i autora knjige poezije koju Općina Lopar planira promovirati.

 Slijedom navedenog, Povjerenstvo ističe kako bi u konkretnom slučaju obveznik sukladno čl. 9. bio dužan izuzeti se od svakog pa i posrednog odlučivanja o dodjeljivanju sredstva i promociji knjige poezije svoga bratića te je za obavljanje svih radnji u postupku dužan ovlastiti drugu osobu. Isto tako, obveznik je svim osobama koje sudjeluju u postupku dužan deklarirati činjenicu da se radi o knjizi njegova bratića te je o istome dužan obavijestiti članove Općinskog vijeća Općine Lopar i zainteresiranu javnost putem službenih mrežnih stranica Općine Lopar.

 PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana